CELEX: 32007D0329(01)
Language: et
Date: 2007-03-20 00:00:00
Title: Europoli haldusnõukogu otsus, 20. märts 2007 , arvutipõhisest kogutud teabe süsteemist info hankimise kontrollimehhanismide kohta

29.3.2007   
            
            
               ET
            
            
               Euroopa Liidu Teataja
            
            
               C 72/30
            
         
      EUROPOLI HALDUSNÕUKOGU OTSUS,
   20. märts 2007,
   arvutipõhisest kogutud teabe süsteemist info hankimise kontrollimehhanismide kohta
   (2007/C 72/14)
   EUROPOLI HALDUSNÕUKOGU,
   võttes arvesse Euroopa Liidu asutamislepingu artiklil K.3 põhinevat Euroopa Politseiameti loomise konventsiooni (1), muudetud nõukogu aktiga, 27. november 2003, millega koostati Euroopa Politseiameti loomise konventsiooni (Europoli konventsioon) artikli 43 lõikel 1 põhinev protokoll, millega muudeti kõnealust konventsiooni (2) (edaspidi nimetatud “protokoll”), eelkõige selle artiklit 16,
   pärast ühise järelevalveasutuse soovitust (3),
   ning arvestades, et:
   
               (1)
            
            
               protokolli artikli 1 lõige 8 muudab Europoli konventsiooni artiklit 16, milles sätestatakse, et Europol seab sisse asjakohased kontrollimehhanismid, mis võimaldavad tõestada Europoli konventsiooni artiklites 6 ja 6a (nagu protokolliga muudetud) nimetatud arvutipõhisest kogutud teabe süsteemist infohankimiste seaduslikkust,
            
         
               (2)
            
            
               Europoli konventsiooni muudetud artiklis 16 sätestatud kontrollimehhanism kehtib võrdselt liikmesriikide ja kolmandate osapoolte poolt analüüsitööfailidesse ja infosüsteemi sisestamiseks esitatud andmetele, mida töödeldakse vastavalt nõukogu aktile, 3. november 1998, millega kehtestati Europoli analüüsifailidele kohaldatavad reeglid (4), ja vastavalt Europoli konventsioonisse protokolliga lisatud artiklile 6a,
            
         ON VASTU VÕTNUD JÄRGMISE OTSUSE:
   Artikkel 1
   Europol seab sisse kontrollimehhanismid kindlustamaks, et kõigi infohankimiste, k.a infohankimiskatsete, kohta Europoli konventsiooni artiklites 6 ja 6a nimetatud arvutipõhisest kogutud teabe süsteemist oleks võimalik tuvastada vähemalt järgmised andmed:
   
               1)
            
            
               infohankimise või infohankimiskatse unikaalne viitenumber;
            
         
               2)
            
            
               missugusesse Europoli konventsiooni artiklites 6 ja 6a nimetatud arvutipõhise kogutud teabe süsteemi osasse siseneti või millise osaga teabest tutvuti;
            
         
               3)
            
            
               kasutaja identifitseerimisnumber;
            
         
               4)
            
            
               infohankimiste või infoga tutvumiste, k.a infohankimiskatsete, kuupäevad ja kellaajad;
            
         
               5)
            
            
               kui see on asjakohane, vastav analüüsitööfail või -failid;
            
         
               6)
            
            
               isiku või isikute, kelle kohta andmeid päriti või kelle andmetele saavutati juurdepääs ja kelle andmeid kuvati, isikuandmed või väljaotsitud andmete identifitseerimisnumber.
            
         Artikkel 2
   Artikli 1 kohaselt kogutud andmeid võivad kasutada Europoli ametnikud, kes on volitatud tagama Europoli andmekaitse-eeskirjade järgmise, ning Europoli konventsiooni artiklites 23 ja 24 nimetatud järelevalveorganid üksnes Europoli konventsiooni artiklites 6 ja 6a nimetatud arvutipõhisest kogutud teabe süsteemist teostatud infohankimiste seaduslikkuse tõestamise eesmärgil.
   Artikkel 3
   Artikli 1 kohaselt kogutud teave kustutatakse kuue kuu pärast, välja arvatud juhul, kui vastavaid andmeid on veel tarvis pooleliolevaks kontrolliks.
   Artikkel 4
   Europol järgib käesolevas otsuses käsitletud andmete töötlemisel Europoli konventsioonis, eelkõige selle artikli 13 lõikes 3 ja artiklis 25, sätestatud andmekaitse- ja andmete turvalisuse eeskirju, ning samuti nimetatud eeskirjade rakendamisel kehtestatud eeskirju.
   Artikkel 5
   Haldusnõukogu 9. juuni 1999. aasta otsus aruannete koostamisest isikuandmete hankimiste kohta ning 28. veebruari 2001. aasta otsus aruannete koostamisest isikuandmete hankimiste kohta infosüsteemist muudetakse käesolevaga kehtetuks.
   Artikkel 6
   Käesolev otsus jõustub 19. aprillist 2007.
   
      Haag, 20. märts 2007
      
         Hans-Jürgen FÖRSTER
         
         
            haldusnõukogu esimees
         
      
   
   
      (1)  EÜT C 316, 27.11.1995, lk 2.
   
      (2)  ELT C 2, 6.1.2004, lk 1.
   
      (3)  Vt 19. oktoobri 2006. a arvamust 06/40.
   
      (4)  EÜT C 26, 30.1.99, lk 1.